b'\n_START_ARTICLE_\nSosipatra\n_START_PARAGRAPH_\nSosipatra Efesoslainen (300-luvun alkupuoli) oli antiikin kreikkalainen uusplatonilainen filosofi. Tiedot h\xc3\xa4nen el\xc3\xa4m\xc3\xa4st\xc3\xa4\xc3\xa4n ovat per\xc3\xa4isin Eunapioksen teoksesta Sofistien el\xc3\xa4m\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nSosipatra oli kotoisin Efesoksesta. Kerrottiin, ett\xc3\xa4 kun h\xc3\xa4n oli viisivuotias, kaksi miest\xc3\xa4 tuli t\xc3\xb6ihin h\xc3\xa4nen is\xc3\xa4ns\xc3\xa4 tilalle. He saivat aikaan enn\xc3\xa4tysm\xc3\xa4isen sadon. T\xc3\xa4m\xc3\xa4n j\xc3\xa4lkeen he suostuttelivat Sosipatran is\xc3\xa4n luovuttamaan sek\xc3\xa4 tytt\xc3\xa4ren ett\xc3\xa4 tilan heid\xc3\xa4n hoitoonsa viideksi vuodeksi. Sin\xc3\xa4 aikana miehet kasvattivat Sosipatran tuntemaan muinaista kaldealaista viisautta. Kun is\xc3\xa4 palasi, Sosipatra s\xc3\xa4teili kauneutta ja h\xc3\xa4nen sanottiin omaavan ihmeellisi\xc3\xa4 psyykkisi\xc3\xa4 ja ennustajankykyj\xc3\xa4. Kertomus antaa ymm\xc3\xa4rt\xc3\xa4\xc3\xa4, ett\xc3\xa4 miehet olisivat olleet jollakin tavalla yliluonnollisia olentoja._NEWLINE_My\xc3\xb6hemmin Sosipatra meni naimisiin Eustathios Kappadokialaisen kanssa. Vaikutti silt\xc3\xa4, ett\xc3\xa4 h\xc3\xa4n tiesi miehens\xc3\xa4 kuolevan paljon ennen h\xc3\xa4nt\xc3\xa4 itse\xc3\xa4\xc3\xa4n. Eunapios kertoo Sosipatran viisauden saaneen h\xc3\xa4nen miehens\xc3\xa4 n\xc3\xa4ytt\xc3\xa4m\xc3\xa4\xc3\xa4n filosofina v\xc3\xa4h\xc3\xa4iselt\xc3\xa4 ja merkityksett\xc3\xb6m\xc3\xa4lt\xc3\xa4. Eustathioksella ja Sosipatralla oli kolme poikaa, joista yhdest\xc3\xa4, Antoninoksesta, tuli merkitt\xc3\xa4v\xc3\xa4 filosofi ja teurgisti._NEWLINE_Eustathioksen kuoltua Sosipatra vet\xc3\xa4ytyi Pergamoniin, jossa h\xc3\xa4nest\xc3\xa4 tuli yht\xc3\xa4 kuuluisa filosofi kuin Aidesios, joka my\xc3\xb6s opetti kaupungissa. Eunapioksen mukaan oppilaat siirtyiv\xc3\xa4t kuulemaan Sosipatraa oltuaan ensin Aidesioksen luennoilla._NEWLINE_Sosipatran sukulainen nimelt\xc3\xa4 Filometer rakastui h\xc3\xa4neen ja yritti voittaa h\xc3\xa4nen rakkautensa loitsun avulla. Sosipatra kuitenkin tunnusti tunteensa Maksimos Efesoslaista, Aidesioksen oppilasta ja tulevaa Julianuksen opettajaa, kohtaan. Maksimos tunnisti loitsun vaikutuksen ja kumosi sen omalla loitsullaan. Sosipatra antoi Filometerille anteeksi. My\xc3\xb6hemmin ollessaan luennoimassa sielun tuonpuoleisesta el\xc3\xa4m\xc3\xa4st\xc3\xa4, h\xc3\xa4n n\xc3\xa4ki n\xc3\xa4yn Filometerist\xc3\xa4 joutuneena onnettomuuteen, ja kykeni n\xc3\xa4in l\xc3\xa4hett\xc3\xa4m\xc3\xa4\xc3\xa4n t\xc3\xa4lle apua.'